text:
 24.10.2018
 BG
 Официален вестник на Европейския съюз
 L 265/18
 ПРЕПОРЪКА No 1/2018 НА СЪВЕТА ЗА СЪТРУДНИЧЕСТВО ЕС—АЗЕРБАЙДЖАН
 от 28 септември 2018 година
 относно приоритетите на сътрудничеството между ЕС и Азербайджан [2018/1598]
 СЪВЕТЪТ ЗА СЪТРУДНИЧЕСТВО ЕС—АЗЕРБАЙДЖАН,
 като взе предвид Споразумението за партньорство и сътрудничество между Европейските общности и техните държави членки, от една страна, и Република Азербайджан, от друга страна (1), и по-специално член 81 от него,
 като има предвид, че:
 (1)
 Споразумението за партньорство и сътрудничество между Европейските общности и техните държави членки, от една страна, и Република Азербайджан, от друга страна („споразумението“), беше подписано на 22 април 1996 г. и влезе в сила на 1 юли 1999 г.
 (2)
 В съответствие с член 81 от споразумението Съветът за сътрудничество може да отправя подходящи препоръки за постигане на целите на споразумението.
 (3)
 Съгласно член 98 от споразумението страните по споразумението предприемат всякакви общи или специални мерки, необходими за изпълнение на задълженията си, произтичащи от споразумението, и следят за това да бъдат постигнати целите, определени в споразумението.
 (4)
 Прегледът на европейската политика за съседство предложи нов етап в отношенията с партньорите, който да доведе до по-голяма ангажираност и от двете страни.
 (5)
 Европейският съюз и Азербайджан желаят да консолидират своето партньорство, като се договорят за набор от приоритети за периода 2018—2020 г. с цел да подкрепят и засилят устойчивостта и стабилността на Азербайджан.
 (6)
 С оглед на това страните по споразумението постигнаха съгласие по текста на приоритетите на партньорството между ЕС и Азербайджан, които ще подпомогнат изпълнението на споразумението, като сътрудничеството се съсредоточи върху съвместно определените взаимни интереси,
 ПРИЕ НАСТОЯЩАТА ПРЕПОРЪКА:
 Член 1
 Съветът за сътрудничество препоръчва страните по споразумението да изпълнят приоритетите на партньорството между ЕС и Азербайджан, съдържащи се в приложението.
 Член 2
 Настоящата препоръка поражда действие в деня на приемането ѝ.
 Съставено в Брюксел на 28 септември 2018 година.
 За Съвета за сътрудничество
 F. MOGHERINI
 E. MAMMADYAROV
 (1) ОВ L 246, 17.9.1999 г., стр. 3.
 ПРИЛОЖЕНИЕ
 ПРИОРИТЕТИ НА ПАРТНЬОРСТВОТО МЕЖДУ ЕВРОПЕЙСКИЯ СЪЮЗ И АЗЕРБАЙДЖАН
 I. КОНТЕКСТ
 1.
 В контекста на прегледа на европейската политика за съседство ЕС и Азербайджан постигнаха съгласие относно общи приоритети на партньорството с оглед на по-нататъшното укрепване на техните взаимоотношения на основата на взаимния интерес и общите ценности, зачитането на правата на човека, демокрацията и принципите на правовата държава, зачитането и подкрепата за териториалната цялост, ненарушимостта на международните граници на държавите, независимостта и суверенитета на всяка от страните. Освен това тези приоритети ще насочват сътрудничеството с оглед на икономическата устойчивост, и ще ръководят партньорството предимно през следващия период (2018—2020 г.). Приоритетите на партньорството бяха определени в рамките на приобщаващ процес, в който взеха участие различни заинтересовани страни, включително гражданското общество.
 2.
 Приоритетите на партньорството се основават на миналото плодотворно сътрудничество, включително изпълнението на плана за действие в рамките на ЕПС, който те ще заменят. Те защитават интересите както на ЕС, така и на Азербайджан, като отразяват равнопоставеността и взаимния характер на партньорството. Подновеното партньорство има за цел, в контекста на широката рамка на политиката, предвидена в новото споразумение между ЕС и Азербайджан, отношенията


text:
между страните да придобият по-ясен фокус, за да се допринесе за общите цели на мира и сигурността, просперитета, устойчивостта и стабилизирането, както и да се подкрепят реформите, които Азербайджан възнамерява да предприеме в този контекст, и да се постигнат конкретни резултати в полза на всички граждани. Приоритетите на партньорството между ЕС и Азербайджан превръщат целите на преразгледаната европейска политика за съседство в конкретни области на сътрудничество и ще оформят дневния ред за редовен политически и секторен диалог, който ще бъде договорен в рамките на новото споразумение между ЕС и Азербайджан.
 3.
 Приоритетите на партньорството поставят акцент върху принципите на правовата държава, основните права и универсалните ценности. Те подкрепят също и целите на Програмата до 2030 г. за устойчиво развитие, включително 17-те цели за устойчиво развитие на ООН, изпълнението на Парижкото споразумение относно изменението на климата от 2015 г. и ангажимента за решаването на проблемите, свързани с изменението на климата, влошаването на състоянието на околната среда, бедността и неравенството.
 4.
 Тези приоритети на партньорството за Азербайджан са групирани в същите четири тематични области като в „20 конкретни резултата за 2020 г.“, договорени на срещата на върха на Източното партньорство, провела се в Брюксел на 24 ноември 2017 г., при спазване на принципа на диференциация. Приоритетите на партньорството и 20-те конкретни резултата за 2020 г. следва, когато е възможно, да се подсилват взаимно.
 5.
 Азербайджан се стреми да диверсифицира икономиката си и разработва амбициозна програма за икономически реформи. ЕС е един от ключовите инвеститори в страната, предоставяйки повече от половината от преките чуждестранни инвестиции както в петролните, така и в непетролните сектори. В този контекст ЕС и Азербайджан са готови да продължат икономическия си диалог и сътрудничеството в областта на икономическата диверсификация и устойчивия растеж с акцент върху подкрепата за Азербайджан за подобряване на бизнес климата и условията във всички сектори, като този въпрос е доразвит в параграф 19. На основата на общата стратегическа цел Азербайджан и ЕС да установят преки енергийни и транспортни връзки, ролята на Азербайджан като стратегически партньор в областта на енергетиката и неговото географско положение като естествен транспортен център предлагат възможност за засилване на програмата на страните в областта на свързаността, засилването на търговията и логистиката и реализирането на важни транспортни проекти изток-запад и север-юг в региона.
 6.
 Въз основа, inter alia, на подновения диалог относно правата на човека ще бъде засилено сътрудничеството в областта на принципите на правовата държава, реформата на съдебната система и реформата на публичната администрация. Изпълнението на партньорството за мобилност и на споразуменията за облекчаване на визовия режим и за обратно приемане ще бъде ускорено. Ще бъде подобрено сътрудничеството в областта на образованието, научните изследвания и иновациите и културата с цел насърчаване на отворен обмен на знания и експертен опит.
 7.
 Бъдещото финансово сътрудничество и програмиране между ЕС и Азербайджан, а именно следващата единна рамка за подкрепа за Азербайджан за периода 2018—2020 г., ще се основава на настоящите приоритети на партньорството. Страните ще правят редовен преглед на изпълнението на приоритетите на партньорството заедно със заинтересованите страни за осъществяване на договорените цели.
 II. ПРИОРИТЕТИ
 8.

type: contracts

jurisdiction: EU


text:
Сътрудничеството ще се простира от добро управление, принципите на правовата държава и правата на човека, диалог с гражданското общество и контакти между хората до устойчиво развитие и модернизация, научни изследвания и иновации, транспорт, енергетика и действия в областта на климата, както и насърчаване на високи екологични стандарти.
 9.
 Икономическото сътрудничество по пътя към постоянен и по-устойчив икономически растеж е област от голям взаимен интерес и ще бъдат проучени всички възможности за подобряване на бизнес средата. Ускоряването на устойчивия и по-приобщаващ растеж в дългосрочен план ще изисква стабилни публични институции и по-добро управление, по-добро спазване на трудовите стандарти, по-добри инфраструктурни връзки, устойчиво управление на природните ресурси и подходящи умения и човешки капитал. Работата по тези въпроси ще създаде благоприятни условия за по-тясно сътрудничество в ключови сектори и за повишена мобилност, което е от полза за гражданите както на Азербайджан, така и на ЕС. Всяка приоритетна тема включва няколко елемента в рамките на мултидисциплинарен и хоризонтален подход, което е необходимо за постигането на целите.
 10.
 Сътрудничеството между ЕС и Азербайджан не се изчерпва с изброените по-долу сфери на политическо, икономическо и техническо сътрудничество; то може — и е препоръчително — да обхване повече области. Това може да се осъществява двустранно и в многостранен контекст, в който участието на Азербайджан би могло допълнително да се засили.
 11.
 Активното гражданско общество е особено важно за развитието на частния сектор, устойчивия икономически растеж, амбициозните политики в областта на околната среда и социалните иновации. Висококачественият диалог за секторни реформи изисква технически експертен опит. Сътрудничеството има за цел да укрепи капацитета на всички заинтересовани страни.
 12.
 На гражданското общество ще бъде дадена възможност за по-голямо участие в обществения живот. Други важни хоризонтални въпроси, като например въпросите, свързани с половата принадлежност, климатичните, екологичните и социалните въпроси ще бъдат включени във всички съответни области на политиката. Особен акцент ще бъде предоставен за увеличаване на възможностите за заетост за жените и младежите.
 1. Укрепване на институциите и добро управление
 13.
 Азербайджан и ЕС ще насърчават доброто управление и непрекъснато ще подобряват азербайджанската публична администрация, включително публичните служби и съдебната власт. Това ще включва сътрудничество по въпроси на сигурността.
 14.
 Особено внимание ще се обърне на принципите на правовата държава, включително на независимостта, безпристрастността, качеството и ефикасността на съдебната система. Страните ще продължат усилията си за реформа на публичната администрация на всички равнища на управление, включително местните органи и правоприлагащите органи, както и управлението на публичните финанси. Сътрудничеството има за цел да се укрепят отчетността и ефективността на гореспоменатите институции, както и прозрачността и ефективността на предоставянето на обществени услуги на основата на най-добри практики и посредством широко използване на електронното управление. Страните ще се стремят също така да основават разработването и оценката на политиките на ясни доказателства, предоставени, наред с другото, от висококачествени статистически услуги и да създават условия за участие на гражданското общество в процеса на изготвяне на политиките.
 15.
 Борбата с корупцията ще бъде основен елемент на административната реформа и сътрудничеството за укрепване на принципите на правовата държава. Сътрудничеството ще има за цел укрепване на капацитета на органите


text:
за борба с корупцията и засилване на техните дейности, както и подобряването на регулаторната среда в светлината на международните най-добри практики и стандарти, по-специално в областите на системата на обществените поръчки и управлението на публични функции, при които икономическите и други интереси са най-големи (като например обществените поръчки и разрешителните), за да бъдат осигурени най-високи етични стандарти. Прозрачността ще бъде важен елемент за избягване на конфликт на интереси и засилване на отговорността в случай на нарушение. Сътрудничеството в борбата срещу измамите, засягащи финансовите интереси на ЕС и Азербайджан, също ще бъде засилено. Страните ще си сътрудничат и в областта на отнемането на незаконно придобито имущество и борбата с изпирането на пари чрез съответната институционална и правна рамка, в това число те ще разгледат възможността за създаване на национална служба за отнемане на незаконно придобито имущество.
 16.
 Сътрудничеството в сектора на сигурността ще има за цел да се засилят капацитетът и компетентността на съответните органи и да се разрешат общите проблеми в областта на борбата срещу организираната престъпност, наркотиците и тероризма, включително финансирането на тероризма, като се зачитат разпоредбите в областта на правосъдието, свободата и сигурността, установени в различните споразумения, уреждащи отношенията между ЕС и Азербайджан. Страните също така ще положат по-големи усилия за повишаване на устойчивостта на киберзаплахи.
 2. Икономическо развитие и пазарни възможности
 17.
 ЕС ще подкрепя усилията на Азербайджан за разнообразяване на структурата на неговата икономика и за увеличаване на неговия потенциал за износ и източници на приходи с цел постигане на устойчив и приобщаващ растеж, получен от все по-интелигентна, екологична, кръгова и социална икономика. Страните ще засилят двустранната търговия във всички сектори, в това число чрез преодоляване на предизвикателствата, свързани с взаимния достъп до пазарите и инвестициите.
 18.
 Членството на Азербайджан в Световната търговска организация (СТО) е важна цел в тази връзка и ЕС е готов активно да подкрепи този процес.
 19.
 Страните ще си сътрудничат за разработване на подходяща и благоприятна бизнес среда в Азербайджан на основата на макроикономическа стабилност, лоялна конкуренция и обществен сектор, прилагащ принципите на правовата държава по ефективен и безпристрастен начин. Публичната политика, ръководена от стратегическата пътна карта относно перспективите на националната икономика и вдъхновена от съответните препоръки в оценката на документа на ЕС за малкия бизнес (Small Business Act), ще има за цел да улеснява дейността на малките и средните предприятия (МСП), които са основните източници на заетост. Това улесняване може да приеме формата на подобрен достъп до финансиране, по-добра защитата и прилагане на правата на собственост или усъвършенстване на регулаторната и инфраструктурната среда на информационните и комуникационните технологии (ИКТ). Подкрепата за организации за подпомагане на бизнеса и за подобряването на достъпа на МСП до подобрени бизнес услуги и обучение също ще спомогне за интегрирането на азербайджанските предприятия в световните вериги за създаване на стойност и ще допринесе за споделянето на знания и развитието на промишлеността. Активното участие на Азербайджан в програмите на ЕС за МСП (COSME) и програмата за научни изследвания и иновации („Хоризонт 2020“) ще бъде от полза за стимулирането на развитието на предприятията. Ще бъдат насърчавани по-добри връзки


text:
между образованието и предприятията, включително чрез бизнес инкубатори.
 20.
 За да се гарантират балансирано, устойчиво и приобщаващо развитие и диверсификация на икономиката, ЕС и Азербайджан ще си сътрудничат в областта на регионалното развитие и развитието на селските райони с цел да се засилят местната администрация и гражданското общество, и по-специално производителността и конкурентоспособността на селското стопанство и МСП в селските райони, включително малките семейни предприятия.
 21.
 Страните ще си сътрудничат за насърчаване на цифровата икономика, включително чрез хармонизиране на цифровата среда на Азербайджан с цифровия единен пазар на ЕС, засилване на киберсигурността, както и разработване на механизми за екологична и кръгова икономика, въз основа на законодателството на ЕС и най-добрите практики в зависимост от случая.
 22.
 В контекста на диверсификацията на икономиката мерките в областта на заетостта и социалните мерки ще гарантират, че населението и особено уязвимите групи могат да се приспособят към промените на пазара на труда. ЕС ще споделя своя опит за подобряване на разпоредбите за социално подпомагане с цел защита на безработните и на социално уязвимите групи и тяхното приобщаване в обществото. ЕС и Азербайджан ще насърчават ефективния социален диалог при спазване на стандартите на Международната организация на труда.
 3. Свързаност, енергийна ефективност, околна среда и действия в областта на климата
 23.
 Стратегията за диверсификация на Азербайджан се базира в голяма степен на благоприятното географско положение на страната на кръстопът на транспортни връзки и страните ще си сътрудничат за увеличаване на способността на Азербайджан да служи като търговски, логистичен и транспортен център, като се гарантира, че неговата физическа и регулаторна среда подкрепят тази цел. Особено внимание ще бъде отделено на ефективното управление на границите и системата за транзит, както и на бързото сключване на споразумение в областта на въздухоплаването между ЕС и Азербайджан. Управлението на транспортния сектор, включително правните и институционалните реформи, също е от съществено значение.
 24.
 Подобряването на енергийните междусистемни връзки между държавите партньори, както и с ЕС, е важен приоритет както за Азербайджан, така и за ЕС. Благодарение на своя капацитет и географско местоположение Азербайджан може да играе ключова роля за енергийната сигурност на Европа. По подобен начин, ЕС може да играе важна роля за подобряване на ефикасността, конкурентоспособността, устойчивостта и сигурността на енергийния сектор в Азербайджан. С тази цел двете страни следва да предоставят една на друга открити и лоялни търговски и инвестиционни възможности в своите съответни енергийни сектори. В тази връзка страните също така ще увеличат усилията си за подобряване на цялостния инвестиционен климат в своите енергийни сектори и пазари. В областта на търговията с енергия страните ще имат за цел да усъвършенстват функционирането на съответните енергийни системи и стабилността на енергийните пазари, към които и през които се пренасят и ще бъдат пренасяни енергийни потоци. В това отношение и в съответствие с разпоредбите на съвместната декларация относно Южния газов коридор, подписана на 13 януари 2011 г., бързото завършване на Южния газов коридор и своевременното начало на доставките на газ на европейския пазар са основни приоритети. Това ще засили ролята на Азербайджан не само като значителен доставчик на енергия за Европа, но


text:
и като потенциална държава на транзитен пренос, която може да предлага пълна гама услуги за пренос и логистика в контекста на Южния газов коридор за производителите на енергия в Каспийския регион и регионите отвъд него с оглед на евентуалното разширяване на Южния газов коридор към други страни и региони. На последно място, ЕС ще сподели своя опит по въпросите в областта на регулаторната политика и прехода към екологична и устойчива икономика, по-специално чрез насърчаване на засилени мерки за енергийна ефективност и решения за енергия от възобновяеми източници, както е предвидено в Меморандума за разбирателство относно стратегическо партньорство между ЕС и Азербайджан в областта на енергетиката, подписан на 7 ноември 2006 г. В това отношение реформите в енергийния сектор ще бъдат от ключово значение.
 25.
 По-доброто екологично управление, устойчивото управление на природните ресурси и преходът към екологична и кръгова икономика, както и сътрудничеството за развитие на щадяща околната среда транспортна политика чрез изпълнението на съответни проекти са от съществено значение за постигане на устойчиво развитие. Страните ще си сътрудничат, за да се гарантира прилагането на най-добрите практики в тази област. Енергийната ефективност, управлението на околната среда в градските и селските райони, особено по-ефективното предотвратяване на замърсяването и ефективното използване на материалите и управлението на отпадъците ще играят ключова роля за постигането на целите на Азербайджан, свързани с околната среда. Устойчивото управление на горите и управлението на водните басейни също ще бъдат сред основните приоритети в тази област. Засилването на сътрудничеството в областта на климата ще помогне на Азербайджан да развива по-ефикасна, конкурентоспособна, устойчива и стабилна икономика в съответствие със своите национално определени приноси (НОП). Пълното прилагане на Парижкото споразумение относно изменението на климата и съответните НОП ще бъде един от основните приоритети. ЕС ще съсредоточи сътрудничеството си с Азербайджан в особено голям степен върху разработването на дългосрочни стратегии за ниски емисии на парникови газове, включването на действията в областта на климата и околната среда в националните политики с акцент върху вариантите, гарантиращи бързото постигане на резултати, въвеждането на рамки за измерване, докладване и проверка на емисиите и приспособяването към изменението на климата.
 4. Мобилност и контакти между хората
 26.
 Страните ще се стремят да подобрят мобилността на гражданите, по целесъобразност, и сътрудничеството в областта на образованието, младежта, културата и научните изследвания и иновациите.
 27.
 Партньорите се ангажират с ефективното прилагане на партньорството за мобилност, както и с цялостното прилагане и безпрепятственото функциониране на споразуменията за облекчаване на визовия режим и за обратно приемане, с цел, ако условията го позволяват, да бъде разгледана своевременно възможността за започването на диалог за либерализиране на визовия режим с Азербайджан, при условие че са налице условия за добре управлявана и сигурна мобилност, в това число ефективното изпълнение на споразуменията за облекчаване на визовия режим и за обратно приемане. В това отношение страните ще си сътрудничат с цел консолидиране на правната и институционалната рамка за сигурност на документите, управление на границите, миграция и политиката в областта на убежището в съответствие с най-добрите международни стандарти.
 28.
 Въз основа на текущото сътрудничество в рамките на програмата „Еразъм+“, процеса от


text: Болоня и развитието на техническо и професионално обучение, в бъдеще сътрудничеството ще се съсредоточи върху модернизирането на образователната система на Азербайджан от предучилищното до висшето образование. Това ще помогне за постигане на по-добро съответствие между търсенето на образование от страна на хората и търсенето на умения от страна на работодателите. По-специално, усилията ще бъдат съсредоточени върху развитието на умения и обучението на учителите, както и върху подобряването на обществения имидж и качеството на професионалното обучение. Ще бъде насърчавано сътрудничеството в областта на научните изследвания и иновациите. Сътрудничеството в областта на междукултурния диалог ще подпомогне културното многообразие и по-доброто взаимно разбирателство и ще повиши толерантността на нашите общества.


text:
 10.6.2010
 BG
 Официален вестник на Европейския съюз
 L 143/11
 РЕШЕНИЕ НА СЪВМЕСТНИЯ КОМИТЕТ НА ЕИП
 No 21/2010
 от 12 март 2010 година
 за изменение на приложение I (Ветеринарни и фитосанитарни въпроси) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-долу „Споразумението“, и по-специално член 98 от него,
 като има предвид, че:
 (1)
 Приложение I към Споразумението бе изменено с Решение на Съвместния комитет на ЕИП No 18/2010 от 1 март 2010 г. (1)
 (2)
 Регламент (ЕО) No 1290/2008 на Комисията от 18 декември 2008 г. за разрешаване на препаратите от Lactobacillus rhamnosus (CNCM-I-3698) и Lactobacillus farciminis (CNCM-I-3699) (Sorbiflore) като фуражна добавка (2) следва да бъде включен в Споразумението.
 (3)
 Регламент (ЕО) No 1292/2008 на Комисията от 18 декември 2008 г. за разрешаване на Bacillus amyloliquefaciens CECT 5940 (Ecobiol и Ecobiol plus) като фуражна добавка (3) следва да бъде включен в Споразумението.
 (4)
 Регламент (ЕО) No 1293/2008 на Комисията от 18 декември 2008 г. относно разрешаването на ново използване на Saccharomyces cerevisiae CNCM I-1077 (Levucell SC20 и Levucell SC10 ME) като фуражна добавка (4) следва да бъде включен в Споразумението.
 (5)
 Регламент (ЕО) No 102/2009 на Комисията от 3 февруари 2009 г. относно постоянно разрешение на добавка към храните за животни (5) следва да бъде включен в Споразумението.
 (6)
 Настоящото решение не се прилага за Лихтенщайн,
 РЕШИ:
 Член 1
 След точка 1щщщщщв (Регламент (ЕО) No 1253/2008 на Комисията) от глава II от приложение I към Споразумението се добавят следните точки:
 „1щщщщщг.
 32008 R 1290: Регламент (ЕО) No 1290/2008 на Комисията от 18 декември 2008 г. за разрешаване на препаратите от Lactobacillus rhamnosus (CNCM-I-3698) и Lactobacillus farciminis (CNCM-I-3699) (Sorbiflore) като фуражна добавка (ОВ L 340, 19.12.2008 г., стр. 20).
 1щщщщщд.
 32008 R 1292: Регламент (ЕО) No 1292/2008 на Комисията от 18 декември 2008 г. за разрешаване на Bacillus amyloliquefaciens CECT 5940 (Ecobiol и Ecobiol plus) като фуражна добавка (ОВ L 340, 19.12.2008 г., стр. 36).
 1щщщщще.
 32008 R 1293: Регламент (ЕО) No 1293/2008 на Комисията от 18 декември 2008 г. за разрешаване на Saccharomyces cerevisiae CNCM I-1077 (Levucell SC20 и Levucell SC10 ME) като фуражна добавка (ОВ L 340, 19.12.2008 г., стр. 38).
 1щщщщщж.
 32009 R 0102: Регламент (ЕО) No 102/2009 на Комисията от 3 февруари 2009 г. относно постоянно разрешаване на някои добавки в храни за животни (ОВ L 34, 4.2.2009 г., стр. 8).“
 Член 2
 Текстовете на регламенти (ЕО) No 1290/2008, (ЕО) No 1292/2008, (ЕО) No 1293/2008 и (ЕО) No 102/2009 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 13 март 2010 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (6).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел


text:
 Важна правна забележка
 |
 22001A1031(02)
 Официален вестник n° L 287 , 31/10/2001 стр. 0030 - 0035 специално чешко издание глава 11 том 38 стр. 295 - 301 специално испанско издание глава 11 том 38 стр. 295 - 301 специално унгарско издание глава 11 том 38 стр. 295 - 301 специално литвийско издание глава 11 том 38 стр. 295 - 301 LV.ES глава 11 том 38 стр. 295 - 301 MT.ES глава 11 том 38 стр. 295 - 301 PL.ES глава 11 том 38 стр. 295 - 301 SK.ES глава 11 том 38 стр. 295 - 301 специално словенско издание глава 11 том 38 стр. 295 - 301
 20011031Споразумениеза сътрудничество между Европейската общност за атомна енергия и правителството на Руската федерация в областта на управляемия ядрен синтезЕВРОПЕЙСКАТА ОБЩНОСТ ЗА АТОМНА ЕНЕРГИЯ,оттук нататък наричана "Общността", иправителството на РУСКАТА ФЕДЕРАЦИЯ,оттук нататък наричани "страна" или "страни", според случая,КАТО ПРИПОМНЯТ, че споразумението за партньорство между Европейските общности и техните държави-членки от една страна, и Руската федерация от друга, влязло в сила на 1 декември 1997 г., разпорежда страните да си сътрудничат в ядрения сектор, inter alia чрез изпълнение на двете споразумения относно термоядрения синтез и ядрената безопасност;В ЖЕЛАНИЕТО СИ да улесняват въвеждането на енергията на синтеза като потенциално приемлив за околната среда източник на енергия, икономически конкурентен и почти неограничен;В НАМЕРЕНИЕТО СИ да укрепват международното сътрудничество в рамките на програмите за синтез, по специално в рамките на дейностите, свързани с експерименталния международен термоядрен реактор, наричан по-долу "ITER";КАТО ПРИЗНАВАТ сходството и допълването на програмите за ядрен синтез на страните;РЕШЕНИ да укрепват сътрудничеството си в областта на управляемия синтез посредством редовни консултации,СЕ ДОГОВОРИХА ЗА СЛЕДНОТО:Член 1Страните продължават и засилват сътрудничеството в областите, обхванати от съответните им програми за синтез, в общ интерес и на основата на равенството, за да подобряват научните познания и присъщите за енергийната система на синтеза технологични възможности, в частност в рамките на дейностите, свързани с изпълнението на проекта ITER.Член 2Сътрудничеството в рамките на настоящото споразумение може да обхваща следните области на изследване:а) поведението на плазмата в токамакс, включително големите проекти за сегашното поколение и дейностите, свързани с тези на следващото поколение;б) други техники освен токамакс;в) технологията на магнитния синтез;г) теорията и приложната физика на плазмите;д) изработването на политики за плановете и програмите;е) други области, определяни по взаимно съгласие между страните.Член 3Сътрудничеството в областите, предмет на член 2 на настоящото споразумение, може да се осъществява под следните форми:а) обмен на научна и техническа информация;б) обмен на персонал;в) съвместни съвещания, конференция и семинари;г) обмен на проби, съоръжения и уреди за експериментални цели и оценка;д) балансирано участие в съвместни проучвания и дейности, ие) други дейности, определяни по взаимно съгласие между страните.Член 41. Сключват се в рамките на настоящото споразумение съглашения за изпълнение на специфични действия на сътрудничество между Общността или всяка определена за целта организация, привлечена в рамките на общностната програма за синтез, и Министерството на атомната енергия на Руската федерация, или всяка организация, определена от нея, за осъществяване на специфични дейности (по-долу колективно наричани "органи, натоварени с изпълнението").2. В цитираните по-горе съглашения за изпълнение


text: на изброените в член 3 дейности се уточняват:а) сроковете, процедурите и начините за финансиране, специфични за различните дейности на сътрудничеството;б) възлагането на отговорността за управление на дадената дейност на една само организация или на неин агент по експлоатацията;в) приложимия режим за разпространение на информациите и на интелектуалната собственост.3. Всяка страна координира при необходимост дейностите, регламентирани в настоящото споразумение, с останалите международни изследователски и развойни работи в областта на управляемия ядрен синтез, в които участва другата страна, за да бъде съкратено до минимум дублирането.Член 51. Страните учредяват координационен комитет, натоварен да координация и следи прилагането на настоящото споразумение. Всяка страна назначава равен брой членове в координационния комитет и определя един от своите членове за ръководител на делегацията. Освен ако страните не се договорят друго, координационният комитет се свиква всяка година последователно в Общността и в Руската федерация. Ръководителят на делегацията на страната домакин председателства срещата.2. Координационният комитет е натоварен:а) да оценява състоянието на сътрудничеството в рамките на настоящото споразумение;б) да определя специфичните задачи, които следва да се предприемат, в съответствие с член 2.3. Всички решения на координационния комитет се вземат с единодушие. Всяка страна разполага за целта с един глас, който се изразява от ръководителя на нейната делегация.4. Всяка страна определя изпълнителен секретар, натоварен да урежда от нейно име между съвещанията на координационния комитет всички въпроси относно сътрудничеството в рамките на настоящото споразумение. Изпълнителните секретари отговарят за ежедневното управление на сътрудничеството.Член 6Всички разходи, произтичащи от дейностите по сътрудничеството в рамките на настоящото споразумение, се поемат от страната, която ги осъществява, освен ако писмено е решено друго.Член 7Използването на информацията, на правата за индустриална собственост и на авторските права, произтичащи от извършваните дейности по сътрудничеството в рамките на настоящото споразумение, протича в съответствие с приложения I, II и III, които са неделима част от настоящото споразумение.Член 8Нито един от елементите на настоящото споразумение не се тълкува по начин, който би навредил на съществуващите или бъдещите споразумения за сътрудничество между страните.Член 91. Осъществяването на дейностите по сътрудничеството на страните в рамките на настоящото споразумение зависи от наличието на необходимите фондове.2. Сътрудничеството в рамките на настоящото споразумение не противоречи на действащите във всяка една от страните закони и правни уредби.3. Всяка страна прави всичко възможно в рамките на своите закони и правни уредби, за да улеснява изпълнението на формалностите, свързани с движението на хора, преноса на материали и на съоръжения, както и с трансфера на необходимата валута за целите на това сътрудничество.4. Обезщетението за понесени щети по време на прилагането на настоящото споразумение се осъществява в съответствие с действащите във всяка една от страните закони и правни уредби.Член 10Освен ако техните закони и подзаконови актове не предвиждат друго, страните се стремят да уреждат всички въпроси, свързани с настоящото споразумение, в частност тези, които се отнасят до неговото приложение и тълкуване, чрез провеждане на консултации помежду им.Член 111. Настоящото споразумение влиза в сила на датата, на която страните са се уведомили писмено за изпълнението на необходимите за целта вътрешни процедури. То остава в сила за първоначален период от пет години.2. След този период, настоящото споразумение


text: се продължава с мълчаливо съгласие на петгодишни периоди, освен ако една от страните не е изявила желание с писмено предизвестие, връчено най-късно шест месеца преди датата на изтичане на срока му за валидност, да го отмени или измени с нови преговори.3. В случай на отмяна или на повторно преговаряне на настоящото споразумение, разпоредбите на споразумението остават валидни в предишната си форма по отношение на вече предприетите преди искането за отмяна или повторно преговаряни дейности по сътрудничеството и по отношение на дейностите, ефективно ангажирани преди искането за отмяна или повторно преговаряне и по отношение на осъществяваните разпоредби, предмет на член 4 от настоящото споразумение, до края на тези дейности и разпоредби.4. Отмяната на настоящото споразумение не засяга правата и задълженията на страните, произтичащи от член 7 от настоящото споразумение.Член 12Настоящото споразумение се прилага от една страна на териториите, попадащи в приложното поле на Договора за създаване на Европейската общност за атомна енергия, и в съответствие с определените в този договор условия, както и на териториите на страните — участнички в общностната програма за ядрения синтез в качеството на трети пълноправно асоциирани страни и, от друга, на територията на Руската федерация.Съставено в Брюксел на трети октомври две хиляди и първа в два екземпляра на испански, датски, немски, гръцки, английски, френски, италиански, нидерландски, португалски, фински, шведски и руски езици, като текстовете на всички тези езици са еднакво автентични.За Европейската общност за атомна енергияPhilippe BusquinЗа правителството на Руската федерацияAlexander Rumyantsev--------------------------------------------------20011031ПРИЛОЖЕНИЕ IРъководни принципи за предоставяне на права за интелектуална собственост за общи изследователски дейности, предприемани в рамките на споразумението за сътрудничество в областта на управляемия ядрен синтезI. СОБСТВЕНОСТ, ПРЕДОСТАВЯНЕ И УПРАЖНЯВАНЕ НА ПРАВАТА1. Всички изследователски дейности, предприемани в рамките на настоящото споразумение, са общи изследователски дейности. Участниците разработват технологични управленчески програми (ТУП) за собствеността и използването, по-конкретно за публикуването, на информации и на елементи от интелектуална собственост, наричани по-долу "резултати от интелектуални дейности" (РИД), произтичащи от тези изследователски дейности. Тези ТУП се одобряват от страните преди сключване на всеки специфичен договор за сътрудничество в областта на изследванията и развойната дейност, към които се отнасят. При разработване на ТУП се отчитат целите на общите изследователски дейности, съответния принос на участниците, особеностите, свързани с предоставянето на лицензи за територия или за специфична област за използване, изискванията, налагани от действащото законодателство и други фактори, които участниците считат за уместни. Правата и задълженията, свързани с трудовете в областта на РИД на поканени в рамките на настоящото споразумение научни работници, също се определят в тези технологични управленчески програми.2. РИД, произтичащи от общи изследователски дейности, непокрити от технологични управленчески програми, се предоставят със съгласието на страните на основата на изложените в тези програми принципи. В случай на несъгласие тези информации или елементи на интелектуална собственост са обща собственост на всички участници в съвместните изследователски работи, довели до РИД. Всеки участник, предмет на настоящата разпоредба, има право да използва търговски тези РИД за собствена сметка, без географско ограничение.3. Всяка страна следи другата страна и нейните участници да могат да получат права за РИД в съответствие с тези принципи.4. При запазване на условията


text: за конкуренция в областите, предмет на настоящото споразумение, всяка страна следи придобитите права по силата на настоящото споразумение и по силата на сключените в рамките на споразумението съглашения, да се упражняват по начин, който благоприятства по-конкретно:i) разпространението и използването на разработените информации, разгласявани или предоставяни законно по независимо какъв начин по силата на споразумението;ii) приемането или прилагането на международните технически норми.II. ПРОИЗВЕДЕНИЯ ПОД ЗАКРИЛАТА НА АВТОРСКИТЕ ПРАВА1. Авторските права, принадлежащи на страните или на техните участници, попадат под разпоредбите на Бернската конвенция за защита на литературните и художествените произведения (Парижки акт, 1971).2. Без да се накърняват разпоредбите на точка III на настоящото приложение и ако не е предвидено друго в областта на ТУП, резултатите от изследванията се публикуват съвместно от страните или от участниците в тези общи изследователски дейности. При съблюдаване на това общо правило се прилагат следните процедури:а) когато една от страните или един от нейните участници публикува списания, статии, доклади и научни или технически трудове, включително видео документи и софтуеър за резултатите от общи изследователски дейности, предприети в рамките на настоящото споразумение, другата страна или другите нейни участници трябва да могат да получат международен неизключителен, неотменим и освободен от такси лиценз за превода, възпроизвеждането, приспособяването, предаването и публичното разпространение на тези произведения;б) страните следят литературните произведения с научен характер, произтичащи от общи изследователски дейности, предприети в рамките на настоящото споразумение и публикувани от независими издатели, да се разпространяват възможно най-широко;в) във всички екземпляри на дадено произведение под закрилата на авторските права, предназначено за разпространение за широката публика и резултат от разпоредбите на настоящото споразумение, трябва да се упоменава името на автора или на авторите на въпросното произведение, ако те изрично не са заявили, че отказват да бъдат поименно посочени. Тези екземпляри трябва също така да съдържат на видно място бележка, удостоверяваща съвместната подкрепа на страните и/или на техни представители и/или на техни организации.III. ИНФОРМАЦИИ ЗА НЕРАЗПРОСТРАНЕНИЕ1. Документална информация за неразпространениеа) Страните или при необходимост техните представители определят възможно най-бързо и за предпочитане в технологичната управленческа програма информацията, отнасяща се до настоящото споразумение, която те не желаят да се разпространяват, отчитайки в частност следните критерии:- поверителността на информацията, доколкото разглеждана в нейната цялост, конфигурация или специфичен ред тя не е обикновено известна на специалистите от областта или не им е лесно достъпна чрез законните средства,- реалната или потенциалната търговска стойност на информацията поради поверителността ѝ за трета страна,- предишна защита на информацията, ако законно отговарящо лице е предприело необходимите мерки в зависимост от обстоятелствата за запазване на нейната поверителност.Страните и техните участници могат да се договорят в някои случаи, освен ако не е разпоредено друго, цялостната или част от предоставената, разменена или получавана информация по време на общи изследователски действия, осъществявани в приложение на споразумението да не се разпространява.б) Всяка страна следи информацията, която по силата на настоящото споразумение не трябва да се разпространява, и привилегирования характер, който тя придобива поради този факт, да се признава незабавно от другата страна, въз основа например на даден знак или подходяща бележка. Тази разпоредба се прилага също за всяко цялостно или частично


text: възпроизвеждане на тази информация.Всяка страна, която получава информация, която не следва да се разпространява по силата на настоящото споразумение, трябва да спазва привилегирования ѝ характер. Това ограничение става безпредметно, когато собственикът на въпросната информация я разпространява без ограничение за експертите от въпросната област.в) Информацията, която по силата на настоящото споразумение не трябва да се разпространява, може да бъде разпространявана от получилата я страна на лицата, които я съставляват или които тя наема, както и на свои министерства или упълномощени органи за специфичните цели на общите изследователски дейности, при условие че разпространението на така предадената поверителна информация се осъществява в рамките на специфичното споразумение за поверителността и тази информация е незабавно идентифицирана като такава съгласно по-горе изложените разпоредби.г) Страната получател може с предварително писмено съгласие на страната, предоставила информацията, която не трябва да се разпространяват в рамките на настоящото споразумение, да разпространи по-широко тази информация, отколкото позволява точка в). Страните си сътрудничат при разработване на процедурите за искане и получаване на необходимото предварително писмено съгласие за това по-широко разпространяване и всяка страна дава това разрешение, доколкото нейните политики, правни уредби и национално законодателство ѝ го позволяват.2. Недокументирана информация за неразпространениеНедокументирана информация за неразпространение или друга поверителна или привилегирована информация, предоставена по време на семинари или други съвещания, организирани в рамките на настоящото споразумение, или пък информацията, произтичаща от назначаването на персонал, от използването на съоръжения или общи проекти, трябва да се разглежда от страните или от техните участници в съответствие с принципите, приложими за документалната информация и уточнени в настоящото приложение, стига обаче получателят на тази информация за неразпространение или на друга поверителна или привилегирована информация да е бил информиран за поверителния ѝ характер в момента, когато му е била съобщена.3. ЗащитаВсяка страна се стреми да осигури защита на информацията за неразпространение, която получава в рамките на настоящото споразумение, в съответствие с разпоредбите на това споразумение. Ако една от страните констатира, че не ще бъде или рискува да не бъде в състояние да спази разпоредбите за неразпространение, изложени в точки 1 и 2, тя незабавно информира другата страна. Страните се консултират в последствие, за да определят линията на поведение, която да възприемат.--------------------------------------------------20011031ПРИЛОЖЕНИЕ IIОпределения1. ИНТЕЛЕКТУАЛНА СОБСТВЕНОСТ: определение, фигуриращо в член 2 на конвенцията за създаване на Световната организация за интелектуална собственост, подписана в Стокхолм на 14 юли 1967 г.2. УЧАСТНИК: всяко физическо или юридическо лице, включително самите страни, участващи в проект в рамките на споразумението.3. ОБЩА ИЗСЛЕДОВАТЕЛСКА ДЕЙНОСТ: изследователска дейност, осъществявана или финансирана чрез съвместните средства на страните и при необходимост включваща сътрудничеството на участници от двете страни.4. ИНФОРМАЦИИ: научни или технически данни, резултати или методи за изследване и развойна дейност, произтичащи от общи изследователски дейности, и всяка друга информация, която страните или участниците, вземащи участие в тези общи дейности, считат за необходима да предоставят или да разменят по силата на настоящото споразумение или изследователски дейности, осъществявани в съответствие със споразумението.5. РЕЗУЛТАТИ ОТ ИНТЕЛЕКТУАЛНАТА ДЕЙНОСТ: информации и/или елементи от интелектуална собственост.--------------------------------------------------20011031ПРИЛОЖЕНИЕ IIIПримерна характеристика на технологична управленческа програма (ТУП)Технологичната управленческа програма (ТУП) е специфично споразумение между участниците относно осъществяването на общи изследователски дейности,


text: както и съответните права и задължения на тези участници. Относно правата на интелектуалната собственост ТУП — тя трябва да се отнася inter aliaдо собствеността, закрилата, правата за използване за изследователски и развойни цели, оценяването и разпространението, включително разпоредбите, отнасящи се до съвместното публикуване, правата и задълженията на поканените научни работници и процедурите за уреждане на споровете. ТУП може да се отнася и до информация от общ характер или до специфична информация, до издаването на лицензи и до резултати, които трябва да се постигнат.--------------------------------------------------


text:
 25.2.2021
 BG
 Официален вестник на Европейския съюз
 L 67/64
 РЕШЕНИЕ НА СЪВМЕСТНИЯ КОМИТЕТ НА ЕИП
 No 168/2018
 от 6 юли 2018 година
 за изменение на приложение XXI (Статистика) към Споразумението за ЕИП [2021/229]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство (наричано по-нататък „Споразумението за ЕИП“), и по-специално член 98 от него,
 като има предвид, че:
 (1)
 Регламент (ЕС) 2017/1515 на Комисията от 31 август 2017 г. за прилагане на Регламент (ЕО) No 808/2004 на Европейския парламент и на Съвета относно статистическите данни на Общността за информационното общество за референтната 2018 година (1) следва да бъде включен в Споразумението за ЕИП.
 (2)
 Поради това приложение XXI към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 След точка 28л (Регламент (ЕС) 2016/2015 на Комисията) от приложение XXI към Споразумението за ЕИП се вмъква следната точка:
 „28м.
 32017 R 1515: Регламент (ЕС) 2017/1515 на Комисията от 31 август 2017 г. за прилагане на Регламент (ЕО) No 808/2004 на Европейския парламент и на Съвета относно статистическите данни на Общността за информационното общество за референтната 2018 година (ОВ L 226, 1.9.2017 г., стр. 6).“
 Член 2
 Текстовете на Регламент (ЕС) 2017/1515 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 7 юли 2018 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 6 юли 2018 година.
 За Съвместния комитет на ЕИП
 Председател
 Oda Helen SLETNES
 (1) ОВ L 226, 1.9.2017 г., стр. 6.
 (*1) Без отбелязани конституционни изисквания.


text:
 19.12.2013
 BG
 Официален вестник на Европейския съюз
 L 345/15
 РЕШЕНИЕ НА СЪВМЕСТНИЯ КОМИТЕТ НА ЕИП
 No 146/2013
 от 15 юли 2013 година
 за изменение на приложение XIII (Транспорт) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Регламент (ЕС) No 1178/2011 на Комисията от 3 ноември 2011 г. за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) No 216/2008 на Европейския парламент и на Съвета (1) следва да бъде включен в Споразумението за ЕИП.
 (2)
 Регламент (ЕС) No 290/2012 на Комисията от 30 март 2012 г. за изменение на Регламент (ЕС) No 1178/2011 за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) No 216/2008 на Европейския парламент и на Съвета (2) следва да бъде включен в Споразумението за ЕИП.
 (3)
 Ето защо приложение XIII към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 След точка 66нг (Регламент (ЕО) No 805/2011 на Комисията) от приложение XIII към Споразумението за ЕИП се вмъква следното:
 „66нд.
 32011 R 1178: Регламент (ЕС) No 1178/2011 на Комисията от 3 ноември 2011 г. за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) No 216/2008 на Европейския парламент и на Съвета (ОВ L 311, 25.11.2011 г., стр. 1), изменен със:
 —
 32012 R 0290: Регламент (ЕС) No 290/2012 на Комисията от 30 март 2012 г. (ОВ L 100, 5.4.2012 г., стр. 1).
 За целите на настоящото споразумение, разпоредбите на този регламент се тълкуват със следната адаптация:
 В член 8, параграф 1 думите „или държава от ЕАСТ“ се вмъкват след думата „Съюза“.“
 Член 2
 Текстовете на регламенти (ЕС) No 1178/2011 и (ЕС) No 290/2012 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 16 юли 2013 г., при условие че са внесени всички нотификации, предвидени в член 103, параграф 1 от Споразумението за ЕИП (3).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 15 юли 2013 година.
 За Съвместния комитет на ЕИП
 Председател
 Thórir IBSEN
 (1) ОВ L 311, 25.11.2011 г., стр. 1.
 (2) ОВ L 100, 5.4.2012 г., стр. 1.
 (3) Без отбелязани конституционни изисквания.


text:
 Важна правна забележка
 |
 42001X0514(01)
 Официален вестник n° L 131 , 14/05/2001 стр. 0001 - 0045
 Правило No 1 на Икономическата комисия на Организацията на обединените нации за Европа (ИКЕ/ООН): Еднообразни разпоредби за одобряване на фаровете на моторни превозни средства, излъчващи несиметричен преминаващ и/или водещ лъч и оборудвани с лампа с нажежаема жичка от категория R2 и/или HS1ОБХВАТ [1]Настоящото правило се отнася за фаровете на моторни превозни средства, които могат да съдържат лещи, изработени от стъклен или пластмасов материал.1. ОПРЕДЕЛЕНИЯПо смисъла на настоящото правило:1.1. "Леща" означава най-външния компонент на фара (комплекта), който пропуска светлина през осветителната повърхност;1.2. "Покритие" означава всеки продукт или продукти, нанесен на един или повече слоеве върху външната страна на лещата;1.3. Фарове от различни "типове" са фаровете, които се различават по такива съществени характеристики, като:1.3.1. Търговско наименование или марка;1.3.2. Характеристика на оптичната система;1.3.3. Включването на допълнителни компоненти, които позволяват да се променят оптичните ефекти чрез отразяване, пречупване или поглъщане; и/или деформация на светлината по време на работа;1.3.4. Пригодност за на системите за дясно или ляво движение или и за двете системи;1.3.5. Способност да се осигури преминаващ или водещ лъч или и двата лъча;1.3.6. Материалите, от които са изработени лещите и покритията, ако има такива;1.3.7. Фасунга, предназначена за лампата (лампите) с нажежаема жичка за една от следните категории: R2 и/или HS1 [2];2. ЗАЯВЛЕНИЕ ЗА ОДОБРЕНИЕ2.1. Заявлението за одобрение се подава от собственика на търговското наименование или марка или от негов надлежно упълномощен представител. В него се посочва: Дали фарът е предназначен да осигурява и преминаващ, и водещ лъч, или само един от тези два лъча;- дали, ако фарът е предназначен да осигури преминаващ лъч, е проектиран и за ляво и за дясно пътно движение или само за ляво, или само за дясно пътно движение;- ако фарът е оборудван с регулируем отражател, позицията(ите) за монтирането на фара, по отношение на земята и средната надлъжна плоскост на превозното средство.2.2. Заявлението се придружава, по отношение на всеки тип фар, от:2.2.1. чертежи в три екземпляра, достатъчно подробни, за да се идентифицира типа и представящи фронтален изглед на фара, с подробности за формуването на лещата, ако има такива, и напречен разрез; чертежите трябва да показват пространството, запазено за знака за одобрение; ако фарът е оборудван с регулируем отражател, индикация за мястото(местата) за монтиране на фара, по отношение на земята и средната надлъжна плоскост на превозното средство, ако фарът ще се използва единствено в това(тези) положение(я) за монтиране;2.2.2. кратко техническо описание;2.2.3. две мостри на типа фар.2.2.4. За изпитване при използването на пластмасов материал, от който са изработени лещите:2.2.4.1. 13 лещи;2.2.4.1.1. 6 от тези лещи могат да бъдат заменени със 6 мостри от материал с размер най-малко 60 × 80 mm, с плоска или изпъкнала външна повърхност и със значителна плоска площ (радиусът на извивката е не по-малък от 300 mm) в средата, равна най-малко на 15 × 15 mm;2.2.4.1.2. всяка такава леща или мостра на материала се произвежда по метод, който се използва за масово производство;2.2.4.2. отражател, върху който могат да се инсталират лещите, съгласно инструкциите на производителя.2.3. Материалите, съставляващи лещите и покритието,


text: ако има такова, се представят заедно с отчета за проведените изпитвания за характеристиките на тези материали и покритието, ако те са вече изпитвани.2.4. Компетентният орган проверява наличието на задоволителното разположение, което осигурява ефективен контрол върху съответствието на производството преди издаване на типовото одобрение.3. ОБОЗНАЧЕНИЯ [3]3.1. Представяните за одобрение фарове носят търговското наименование или марка на кандидата.3.2. Върху лещата и върху основния корпус [4] те съставляват достатъчно голямо пространство, за да може да се поставят маркировката за одобрение и допълнителните символи, указани в параграф 4; тези пространства се отбелязват върху чертежите, указани в параграф 2.2.1. по-горе.3.3. Когато фаровете са предназначени за държави с дясно или с ляво движение, двете настройки на оптичния комплект на превозното средство или на лампата с нажежаема жичка върху отражателя се обозначават съответно с главните букви "R" и "D", и "L" и "G".4. ОДОБРЕНИЕ4.1. Общо4.1.1. Одобрение се издава, когато всички мостри на типове фарове, предоставени съгласно параграф 2 по-горе, отговарят на разпоредбите на настоящото правило.4.1.2. Може да бъда поставена само една международна маркировка за одобрение, когато обединените, комбинираните или реципрочно вградените осветителни тела отговарят на изискванията на повече от едно правило, при условие че всяка лампа от обединените, комбинирани или реципрочно вградени осветителни тела отговаря на разпоредбите, които са приложими към нея. Това условие не се отнася до фаровете, оборудвани с крушка с двойна нажежаема жичка, които са одобрени за единичен лъч.4.1.3. На всеки одобрен тип се придава номер на одобрение. Една и съща договаряща страна не може да придава един и същ номер на друг тип фар, който се покрива от настоящото правило, с изключение, когато обхватът на действието на одобрението се разширява да обхваща устройство, което се различава единствено по цвета на излъчваната светлина.4.1.4. Съобщението за одобрение или за разширяване обхвата на действието на одобрението или за отказ за издаване на одобрение или за отнемане на одобрение или за окончателно прекратяване на производството на тип фар, в съответствие с настоящото правило, се предоставя на страните по Споразумението от 1958 г., които прилагат настоящото правило, посредством формуляр, който отговаря на образеца, представен в приложение 1 към настоящото правило, с показателите съгласно параграф 2.2.1, и ако фарът е оборудван с регулируем отражател и той ще се използва единствено от мястото на монтирането му, съгласно показателите, посочени в параграф 2.2.1, кандидатът, по силата на одобрението, е задължен да информира потребителя по надлежния начин, за правилното(ите) място(места) за монтажно(и).4.1.5. В допълнение към обозначението, указано в параграф 3.1, над всеки фар, който отговаря на изискванията за типово одобрение по настоящото правило, върху пространствата, посочени в параграф 3.2 по-горе, се поставя маркировката за одобрение, описана в параграфи 4.2 и 4.3 по-долу.4.2. Състав на маркировката за одобрениеМаркировката за одобрение се състои от:4.2.1. международна маркировка за одобрение, която се състои от:4.2.1.1. кръг около буквата "Е", последван от отличителния номер на държавата, издала одобрението [5];4.2.1.2. номерът на одобрението, указан в параграф 4.1.3 по-горе.4.2.2. следния допълнителен символ (символи):4.2.2.1. върху фаровете, които отговарят единствено на изискванията за ляво движение, хоризонтална стрелка, която сочи на дясно за наблюдател с лице към фара, т.е. към страната на пътя


text: по която е движението;4.2.2.2. върху фаровете, които отговарят на изискванията за двете системи на движение, посредством съответното регулиране на настройката на оптичния комплект или на лампата с нажежаема жичка, хоризонтална стрелка с указател на всеки край, като указателите сочат съответно в ляво и в дясно;4.2.2.3. върху фаровете, които отговарят на изискванията на настоящото правило единствено по отношение на преминаващия лъч, буквата "C";4.2.2.4. върху фаровете, които отговарят на изискванията на настоящото правило единствено по отношение на водещия лъч, буквата "R";4.2.2.5. върху фаровете, които отговарят на изискванията на настоящото правило по отношение и на преминаващия и на водещия лъч, буквите "СR";4.2.2.6. върху фарове с вградена леща, изработена от пластмасова материя, се поставя групата от букви "PL" в близост до символите, указани в параграфи 4.2.2.3 до 4.2.2.5 по-горе;4.2.2.7. Във всеки случай, съответният работен режим, използван по време на изпитвателната процедура, съгласно параграф 1.1.1.1 от приложение 4, и допустимото(ите) напрежение(я), съгласно параграф 1.1.1.2 от приложение 4, се определят в сертификатите за одобрение и във формуляра за уведомяване, който се предоставя на държавите, които са договарящи се страни по споразумението и които прилагат настоящото правило. В съответните случаи, устройството се маркира, както следва:Върху фаровете, съответстващи на изискванията на настоящото правило, които са така проектирани, че нажежаемата жичка на преминаващия лъч да не се включва едновременно с тази на някое друго осветително тяло, с което може да е реципрочно вградено: в маркировката за одобрение се поставя наклонена черта (/) зад символа на осветителното тяло за преминаващата светлина.Върху фаровете, които отговарят на изискванията на приложение 4 към настоящото правило, се поставя символ, който се състои от цифрата 24, която е зачертана с наклонен кръст (Х), в близост до фасунгата на лампата с нажежаема жичка, единствено когато са подсигурени с мощност от 6 V или 12 V.4.2.2.8. Двете цифри на номера на одобрението, които показват серията на измененията, влезли в сила по време на издаване на одобрението и, при необходимост, съответната стрелка може да се отбележи в близост на гореспоменатите допълнителни символи.4.2.2.9. Маркировките и знаците, указани в параграфи 4.2.1 и 4.2.2 по-горе, са ясно четливи и незаличими, дори след като устройството се монтира на превозното средство.4.3. Разположение на маркировката за одобрение4.3.1. Отделни осветителни телаВ приложение 5, фигури 1 - 9 към настоящото правило се дават примери за разположението на знаците за одобрение, заедно с гореспоменатите допълнителни символи.4.3.2. Обединени, комбинирани или реципрочно вградени осветителни тела4.3.2.1. При обединени, комбинирани или реципрочно вградени осветителни тела, които съответстват на изискванията на няколко правила, може да се постави една международна маркировка за одобрение, която се състои от кръг около буквата "Е", последван от отличителния номер на държавата, която е издала одобрението, както и номера на одобрението. Такъв знак за одобрение може да се постави на всяко място върху обединените, комбинирани или реципрочно вградени осветителни тела, при условие че:4.3.2.1.1. - той е видим след поставянето му;4.3.2.1.2. - никоя част от обединените, комбинираните или реципрочно вградените осветителни тела, която излъчва светлина, не може да бъде премахната без да се премахне в същото време знака за одобрение.4.3.2.2. Обозначава се идентификационен символ за всяко осветително тяло, съответстващо


text: за всяко правило, съгласно който е било издадено одобрението, заедно със съответстващите серии на измененията и допълненията, с последните основни технически поправки към правилото към момента на издаване на одобрението и, при необходимост, нужната стрелка се отбелязва:4.3.2.2.1. или върху подходящата повърхност, излъчваща светлина,4.3.2.2.2. или в група, по начин, при който всяко от обединеното, комбинирано или реципрочно вградено осветително тяло може лесно да се идентифицира (виж четирите възможни примера в приложение 5).4.3.2.3. Размерът на компонентите на отделения знак за одобрение не е по-малък от минималния размер, необходим за най-малките индивидуални обозначения по правилото, съгласно което е издадено одобрението.4.3.2.4. Придава се номер на одобрение за всеки одобрен тип. Една и съща договаряща държава не може да придаде един и същ номер на друг тип обединени, комбинирани или реципрочно вградени осветителни тела, предмет на настоящото правило.4.3.2.5. Приложение 5, фигура 10, към настоящото правило, дава примери за разположението на обозначенията за одобрение на обединени, комбинирани или реципрочно вградени осветителни тела, заедно с всички гореспоменати допълнителни символи.4.3.3. Лампи, с леща, която може да се използва за различен тип фарове, и които могат да се вграждат реципрочно или групират с други осветителни тела.Прилагат се разпоредбите на параграф 4.3.2 по-горе.4.3.3.1. Още повече, когато се използва една и съща леща, последната може да носи различните знаци за одобрение на фаровете или комплектите осветителни тела, при условие че основният корпус на фара, дори ако не може да бъде отделен от лещата, също съставлява част от пространството, описано в параграф 3.2 по-горе и носи обозначението за одобрение за действителните функции. Когато различни типове фарове съставляват един и същ основен корпус, последният може да бъде обозначен с други маркировки за одобрение.4.3.3.2. Приложение 5, фигура 11 към настоящото правило, представя примери за разположението на маркировките за одобрение относно гореспоменатия случай.5. ОБЩИ СПЕЦИФИКАЦИИ5.1. Всяка мостра съответства на спецификациите, посочени в параграфи 6 и 7 по-долу.5.2. Фаровете са така конструирани, че да запазват своите фотометрични характеристики и да запазват добро работно състояние при нормална експлоатация, независимо от вибрациите, на които могат да бъдат подлагани.5.3. Фаровете се монтират с устройство, което им позволява те да се регулират така върху превозното средство, че съответстват на приложимите към тях изисквания.Не е необходимо такова устройство да се монтира върху компонентите, на които отражателят и лещата не могат да бъдат отделени, при условие че използването на тези устройства е ограничено до превозните средства, при които регулирането на фара се регулира чрез други средства. Когато един фар, който осигурява водещ лъч, и един фар, който осигурява преминаващ лъч, всеки един от които е оборудван със своя лампа с нажежаема жичка, са така сглобени, че да образуват съставна единица, регулиращото устройство позволява на всяка една такава оптична система да се регулира отделно. Това обаче не се отнася до комплектите фарове, чиито отражатели са неделими. За такъв тип комплекти се прилагат изискванията на параграф 6 по-долу.5.4. Компонентите, посредством които лампите с нажежаема жичка се монтират към отражателя, се изработват по начин, при който, дори при здрач, лампата с нажежаемата жичка не може да бъде поставена в никакво друго положение, освен в правилното


text: положение.Фасунгата на лампата с нажежаемата жичка съответства на характерните изисквания за размери, посочени в следните таблици на публикацията на Международната електротехническа комисия IEС 61 – 2:Лампа с нажежаема жичка | Фасунга | Таблица с данни |R2 | P45t – 41 | 7005 – 95 – 1 |HS1 | PX43t | 7005 – 34 – 1 |5.5. Фаровете, които са проектирани да отговарят на изискванията, както в държавите в които движението е отдясно, така и в тези, в което е ляво, могат да бъдат пригодени за движението от дадена страна на пътя, или посредством съответната първоначална настройка, когато или самото превозно средство е регулирано така, или водачът по свой избор го е регулирал.Подобно първоначално регулиране или селективно настройване представлява, например, регулиране или на оптичното устройство под даден ъгъл върху превозното средство, или на лампата с нажежаемата жичка под даден ъгъл по отношение на оптичното устройство. Във всички случаи са възможни само две определено различни положения за настройване, едно за дясно и едно за ляво движение, и конструкцията не допуска изместване на фара по невнимание от едно положение в друго или установяването му в междинно положение. Когато за лампата с нажежаемата жичка са определени две различни положения на установяване, компонентите, които свързват лампата с нажежаемата жичка към отражателя, трябва да бъдат така проектирани и изработени, че при всяко едно от двете ѝ положения, лампата с нажежаемата жичка се установява с прецизността, необходима за фаровете, предназначена за движение само от едната страна на пътя.5.6. Допълнителните изпитвания се извършват съгласно изискванията на приложение 4, за да се осигури, че по време на експлоатация няма прекалено изменение във фотометричната дейност.5.7. Съответствието с изискванията на параграфи 5.2 до 5.5 се проверява визуално и, при необходимост, чрез изпитвателен монтаж.5.8. Когато лещата на фара е изработена от пластмасов материал, изпитванията се провеждат съгласно изискванията на приложение 7.6. ИНТЕНЗИВНОСТ НА ОСВЕТЕНОСТ6.1. Фаровете са изработени така че нажежаемите жички на преминаващия лъч да осигуряват адекватна интензивност на осветеност, без да причинява заслепяване, докато нажежаемите жички на водещия лъч с подходящи лампи с нажежаеми жички също осигуряват добра интензивност на осветеност.Интензивността на осветеността, която фарът произвежда, се проверява върху вертикален екран, разположен на разстояние 25 m пред фара и под прав ъгъл към оста му (виж приложение 6 към настоящото правило) и със стандартна лампа с нажежаеми жички, предназначена за номинална мощност от 12 V, с гладка и безцветна крушка, със следните характеристики на волтажа:| Потребление във волтове | Светлинен поток (изразен в лумени) |Нажежаема жичка на преминаващия лъч | 40 ± 5 % | 450 ± 10 % |Нажежаема жичка на водещия лъч | 45 ± 0 % - 10 % | 700 ± 10 % |Размерите, които определят положението на нажежаемите жички в една стандартна лампа, са показани в съответната таблица за данните на лампата с нажежаеми жички в Правило 37.6.1.2. Интензивността на осветеност, която фарът произвежда, се проверява върху вертикален екран, разположен на разстояние от 25 m пред фара и под прав ъгъл към оста му (виж приложение 6).6.1.3. Фарът се проверява посредством стандартна(и) (еталонна(и) лампа(и) с нажежаема


text: жичка, предназначена(и) за номинално напрежение от 12 V, като всеки селективно жълт светлофилтър [6] е заменен от геометрично идентични безцветни филтри с коефициент на пропускане най-малко 80 процента. Напрежението при клемите на лампата с нажежаеми жички се регулира по време на проверката на фара, за да бъдат постигнати следните характеристики:Категория на лампа с нажежаеми жички | Приблизително захранване с мощност (V) за провеждане на измерването | Светлинен поток в лумени |Нажежаема жичка на водещия лъч | Нажежаема жичка на преминаващия лъч |R2 | 12 | 700 | 450 |HS1 | 12 | 700 | 450 |6.1.4. Размерите, които определят положението на нажежаемата(ите) жички(и) и на екрана в една стандартна лампа с нажежаема жичка, са показани в съответната таблица за данните в Правило 37.6.1.5. Крушката на стандартната лампа с нажежаема жичка има такава оптична форма и качество, които не причиняват никакво отражение или пречупване с неблагоприятно въздействие върху разпределението на светлината. Съответствието с настоящото изискване се проверява, като се измери разпределението на светлината, което се получава, когато един стандартен (еталонен) фар е оборудван с лампа с нажежаема жичка.6.2. Преминаващият лъч трябва да осигурява достатъчно рязка "граница", която да позволява необходимото регулиране."Границата" трябва да съставлява хоризонтална права от противоположната страна по посока на движението, за която е предназначен фарът; от другата страна тя трябва да бъде хоризонтална или в рамките на ъгъл под 15° над хоризонталната права. Фарът трябва да е така насочен, че преминаващият лъч:6.2.1. при фаровете, предназначени за дясно движение, "границата" върху лявата половина на екрана [7] е хоризонтална, и при фаровете, предназначени да отговарят на изискванията за ляво движение, "границата" върху дясната половина на екрана е хоризонтална;6.2.2. тази хоризонтална част на "границата" е разположена на екрана на 25 cm под контура на хоризонталната плоскост, която преминава през фокуса на фара (виж приложение 6 към настоящото правило);6.2.3. екранът е в положението, посочено в приложение 6 [8].Така регулиран, фарът, ако е предназначен да осигурява преминаващ и водещ лъч, съответства на изискванията, определени в параграфи 6.3 и 6.5 по-долу. Ако е предназначен да осигурява предимно преминаващ лъч, необходимо е той да съответства единствено на изискванията, определени в параграф 6.3 [9].Когато един фар е регулиран така че не отговаря на изискванията, определени в параграфи 6.3 и 6. 5, регулирането му може да бъде променено, при условие че оста на лъча или точката на пресичане "HV", определена в приложение 6 към настоящото правило, не са странично изместени с повече от 1° (= 44 cm) на дясната или лявата страна [10]. За да се улесни регулирането, като се използва "границата", фарът може да бъде частично затъмнен, за да се изостри "границата".Когато фарът е предназначен да осигурява само водещ лъч, той трябва да бъде така насочен, че площта на максималната осветеност да е насочена върху точката на пресичане на линиите hh и vv. Такъв фар е нужно да отговаря единствено на изискванията на параграф 6.5.6.3. Осветеността, която се осъществява върху екрана от преминаващия лъч, съответства на изискванията на следната таблица [11]:Точка върху екрана за снемане на измерванията | Необходима осветеност в лукс |Фарове за дясно движение


text: | Фарове за ляво движение |Точка R 50 L | Точка Н 50 R | < 0.4 |Точка 75 R | Точка 75 L | > 6 |Точка 50 R | Точка 50 L | > 6 |Точка 25 L | Точка 25 R | > 1.5 |Точка 25 R | Точка 25 L | > 1.5 |Всяка точка в зона III | < 0.7 |Всяка точка в зона IV | > 2 |Всяка точка в зона I | > 20 |Подразбира се, че когато светлинният поток от стандартна лампа с нажежаема жичка, използвана за провеждане на измерването, не е 450 лумена, направените измервания се коригират пропорционално на нормите на потоците. Няма странични измествания, които са вредни за добрата видимост във всяка от зоните I, II, III и IV. Фаровете, предназначени да съответстват на изискванията и за дясно и за ляво движение, трябва и в двете зададени положения на оптичния комплект или на лампата с нажежаема жичка, да отговарят на изискванията, определени по-горе за съответната система на движението.6.4. Стойностите на интензивността на осветеност в зони "А" и "Б", както са показани във фигура Р1С в приложение 6, се проверяват, като се измерват фотометричните стойности от точка 1 до точка 8 на тази фигура; тези стойности са в следните граници:1 + 2 + 3 ≥ 0.3 лукса, и4 + 5 + 6 ≥ 0.6 лукса, и0.7 лукса ≥ 7 ≥ 0.1 лукса, и0.7 лукса ≥ 8 ≥ 0.2 луксаТези нови стойности не се изискват за фаровете, които са били одобрени преди датата на подаване на заявлението за Допълнение No 3 към допълненията и изменения от серия 01 на настоящото правило ( 2 декември 1992 г.), нито за разширенията в обхвата на действие на тези одобрения.6.5. Изискванията на параграфи 6.2 до 6.4 се прилагат към фаровете с регулируем отражател, за всяко място за монтаж, определено съгласно параграф 2.1. За проверка се използва следната процедура:6.5.1. всяка използвана позиция се отбелязва на гониометъра по отношение на линията, която свързва центъра на светлинния източник и точка НV върху екрана за насочване. След това регулируемият отражател се измества на такова положение, че светлинното отражение върху екрана отговаря на насочването, указано в параграфи 6.1, 6.2 и/или 6.4;6.5.2. когато отражателят е първоначално поставен съгласно параграф 6.5.1, фарът трябва да отговаря на съответните фотометрични изисквания на параграфи 6.2, 6.3 и 6.4;6.5.3. провеждат се допълнителни изпитвания, след като отражателят се измести вертикално с ± 2° или поне в максималното му позиция, ако е по-малко от 2° от първоначалната му позиция, посредством устройството за регулиране на фаровете. След пренасочването на фара като цяло (посредством гониометъра, например) в съответстващата противоположна посока, източникът на светлина се контролира и лежи в рамките на изискуемите граници в следните посоки:за преминаващия лъч: точки НV и 75R (съответно 75L);за водещия лъч: точка НV (процент от Еmax)6.5.4. процедурата по параграфи 6.5.1 до 6.5.3 се повтаря за всички останали позиции, ако заявителят е посочил повече от едно положение за монтиране;6.5.5. когато кандидатът не е заявил специално място за монтаж, фарът се насочва съгласно измерванията, посочени в параграфи 6.2 до


text: 6.4, като регулиращото устройство на фара се настройва в средно положение. Допълнителните изпитвания от параграф 6.5.3 се провеждат, като отражателят е преместен в крайните му положения (вместо на ± 2°) посредством регулиращото устройство на фара.6.6. Интензивността на осветеността, която се възпроизвежда върху екрана от водещия лъч, се измерва, като се използват същите настройки на фара, като тези за измерванията, описани в 6.3 по-горе или, ако фарът произвежда само водещ лъч, съгласно заключителния параграф на 6.2.3.Ако основният лъч идва от повече от един източници, максималната интензивност на осветеност (Еmax) се определя, като се отчитат всички източници.Интензивността на осветеност, която се възпроизвежда от водещия лъч върху екрана, трябва да отговаря на следните изисквания: точката НV, където правите hh и vv се пресичат, трябва да е разположена в рамките на изолукса, който отговаря на 90 % от максималната осветеност. Тази максимална стойност не трябва да е по-ниска от 32 лукса. Осветеността трябва да е най-малко 16 лукса до хоризонталното разстояние от 1.125 m от дясно и от ляво на точката на пресичане НV, и най-малко 4 лукса до 2.25 m. (Ако потокът на стандартната лампа с нажежаема жичка, използвана за провеждане на измерванията, се отклонява със 700 лумена, сумарните измервания трябва да се коригират съответно към измерения поток).6.7. Интензивността на осветеността, която се възпроизвежда върху екрана, както е определена в параграфи 6.3 и 6.5 по-горе, се измерва с фотоклетка, като полезната повърхност е във формата на квадрат със страни 65 mm.7. ИЗМЕРВАНЕ НА СЪЗДАВАНОТО НЕУДОБСТВОИзмерва се неудобството, причинено от преминаващия лъч от преминаващия лъч [12].8. СТАНДАРТЕН ФАРФарът се счита за стандартен, когато:8.1. отговаря на гореспоменатите изисквания за одобрение;8.2. има ефективен диаметър от не по-малко от 160 mm;8.3. осигурява, със стандартна лампа с нажежаема жичка, при различните точки и в различните зони, споменати в параграф 6.3 по-горе, интензивност на осветеност, която е равна на:8.3.1. не повече от 90 % от максималното допустимо, и8.3.2. не по-малко от 120 % от минималното допустимо, указано в таблицата в параграф 6.3.9. СЪОТВЕТСТВИЕ НА ПРОИЗВОДСТВОТО9.1. Фаровете, одобрени по настоящото правило, се произвеждат така че да съответстват на одобрения тип, като отговарят на изискванията, определени в параграф 6.9.2. За да се провери, че изискванията на параграф 9.1 са спазени, се извършват подходящите контролни действия върху производството.9.3. Притежателят на одобрението в частност:9.3.1. осигурява наличието на процедури за ефективен контрол върху качеството на продуктите;9.3.2. има достъп до съоръженията за контрол, необходими за проверяване съответствието на всеки одобрен тип;9.3.3. осигурява данните от резултатите от изпитванията да се записват, а свързаните с тях документи да остават на разположение за срок, който ще се определи съгласно административното обслужване;9.3.4. анализира резултатите от всеки тип изпитване, за да се провери и осигури устойчивостта на продуктовите характеристики, като се отчитат измененията в промишленото производство;9.3.5. осигурява за всеки тип продукт да се приложат не по-малко от изпитванията, които са указани в приложение 3 към настоящото правило;9.3.6. осигурява, че всяко събиране на мостри, което предоставя доказателство за несъответствие със съответния тип изпитване, би довело до ново събиране на мостри и до провеждането на ново изпитване. Предприемат се всички необходими мерки,


text: за да се възстанови съответствието на това производство.9.4. Компетентният орган, издал типовото одобрение, може да проверява по всяко време методите за контролиране на съответствието, прилагани към всяка производствена единица.9.4.1. По време на всяка проверка, на посещаващия инспектор се предоставят дневниците за проведените изпитвания и отчетите за производствените проучвания.9.4.2. Инспекторът може да взема произволни изпитвателни мостри от лабораторията на производителя. Минималният брой мостри може да се определи съгласно резултатите от проверките на самия производител.9.4.3. Когато нивото на качеството изглежда незадоволително, или когато изглежда, че е необходимо да се провери валидността на проведените изпитвания при прилагането на изискванията на параграф 9.4.2 по-горе, инспекторът преценява кои мостри трябва да бъдат изпратени на техническата служба, провела изпитванията за типово одобрение, след като е приложила критериите на приложение 8.9.4.4. Компетентният орган може да извършва всички изпитвания, указани в настоящото правило. Тези изпитвания се извършват върху произволно подбрани мостри, без да се причиняват смущения в производствените задължения на производителя и отговарят на изискванията на приложение 8.9.4.5. Компетентният орган се стреми да извършва инспекция веднъж на всеки две години. Това, обаче, зависи единствено от компетентния орган и убеждението му в системата за осигуряване на ефективен контрол върху съответствието на производството. В случай, когато се отчитат отрицателни резултати, компетентният орган осигурява да се предприемат всички мерки, които са необходими, за да се възстанови съответствието на производството, колкото е възможно по-бързо.9.5. Фаровете с видими дефекти не се зачитат.9.6. Контролната отметка не се зачита.10. НАКАЗАНИЯ ЗА НЕСЪОТВЕТСТВИЕ НА ПРОИЗВОДСТВОТО10.1. Издаденото одобрение, по отношение на фар, съгласно настоящото правило, може да бъде оттеглено, ако не са спазени изискванията, представени по-горе, или ако даден фар, който носи маркировката за одобрение, не съответства на одобрения тип.10.2. Когато договарящите се държави по споразумението, които прилагат настоящото правило, могат да оттеглят дадено одобрение, което преди това са издали, уведомяват останалите договарящи страни, които прилагат настоящото правило, посредством формуляра за уведомяване, който отговаря на формуляра в приложение 1 към настоящото правило.11. МОДИФИКАЦИЯ И РАЗШИРЯВАНЕ ОБХВАТА НА ДЕЙСТВИЕТО НА ОДОБРЕНИЕТО ЗА ТИП ФАР11.1. Всяка модификация на типа фар се предоставя на административния отдел, който е одобрил типа на фара. След това отделът може или да:11.1.1. Приеме, че извършените модификации е малко вероятно да имат значителен обратен ефект, и че във всеки случай фарът продължава да отговаря на изискванията, или да11.1.2. Изиска допълнителен отчет за проведените изпитвания от техническата служба, отговаряща за провеждането на изпитванията.11.2. Съгласно процедурата, определена в параграф 4.1.4 по-горе, на страните по споразумението, които прилагат настоящото правило, се предоставя потвърждение или отказ за одобрение, като се посочват измененията.11.3. Компетентният орган, който издава разширение за обхвата на действие на одобрението, определя сериен номер на всеки формуляр за уведомяване, изготвен за такова разширение на действие и информира за това другите страни по Споразумението от 1958 г., прилагащи настоящото правило, чрез формуляра за уведомяване, който съответства на образеца в приложение 1 към настоящото правило.11.4. Одобренията, издадени преди 18 март 1986 г. са валидни.12. КАТЕГОРИЧНО ПРЕКРАТЯВАНЕ НА ПРОИЗВОДСТВОТОАко притежателят на одобрението напълно прекрати да произвежда фара, който е одобрено съгласно настоящото правило, той уведомява за това органа, издал одобрението.


text: След получаване на съответното съобщение, този орган информира за това другите страни по Споразумението от 1958 г., които прилагат настоящото правило, посредством формуляра за уведомяване, който съответства на образеца в приложение 1 към настоящото правило.13. ИМЕНА И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕТО НА ИЗПИТВАНИЯ ЗА ОДОБРЕНИЕ И НА АДМИНИСТРАТИВНИТЕ ОТДЕЛИСтраните по Споразумението от 1958 г., които прилагат настоящото правило, предоставят на Секретариата на Организацията на обединените нации имената и адресите на техническите служби, отговарящи за провеждането на изпитванията за одобрение и на административните отдели, които издават одобрения, и на които се изпращат формулярите, които удостоверяват издаването в други държави на одобрения или откази за издаване на одобрения, или разширяване обхвата на действието или отнемане на одобрение или категорично прекратяване на производството.[1] Нищо в настоящото правило не може да спре дадена страна по споразумението, която прилага настоящото правило, да забранява комбинацията от фар с вградена леща, изработена от пластмасов материал, одобрена по настоящото правило, с механично устройство за почистване на фара (със стъклочистачки).[2] Заявление за одобрение на лампа с нажежаема жичка: виж Правило 37. "Тип лампа с нажежаема жичка" не следва да се обърква с "категория лампа с нажежаема жичка". Настоящото правило се отнася до фаровете, които използват лампи с нажежаема жичка от категориите R2 и/или HS1. Тези категории лампи с нажежаема жичка значително се различават по своето устройство и, по-конкретно, по своя накрайник. Те не са взаимозаменяеми, но в рамката на една и съща категория лампи с нажежаема жичка обикновено има няколко типа.[3] При фаровете, предназначени за движение, което се извършва единствено от едната страна на пътя (или от дясно, или от ляво), допълнително се препоръчва зоната, която може да бъде закрита, за да се предотврати неудобство за потребителите в държави, в които движението е от противоположната страна на пътя, да е незаличимо очертана върху предната леща. Това обозначение обаче не е необходимо, когато зоната е ясно видима от изработката.[4] Ако лещата не може да се отдели от основния корпус на фара, необходимо е пространството върху лещата да е достатъчно голямо.[5] 1 за Германия, 2 за Франция, 3 за Италия, 4 за Нидерландия, 5 за Швеция, 6 за Белгия, 7 за Унгария, 8 за Чешката република, 9 за Испания, 10 за Югославия, 11 за Обединеното кралство, 12 за Австрия, 13 за Люксембург, 14 за Швейцария, 15 (свободно), 16 за Норвегия, 17 за Финландия, 18 за Дания, 19 за Румъния, 20 за Полша, 21 за Португалия и 22 за Руската федерация, 23 за Гърция, 24 (свободно), 25 за Хърватска, 26 за Словения, 27 за Словакия, 28 за Беларус, 29 за Естония, 30 (свободно), 31 за Босна и Херцеговина, 32 – 36 (свободно), 37 за Турция. Последващи номера се определят на други държави в хронологичния ред, по който те ратифицират или се присъединят към Споразумението за приемане на еднообразни условия за одобряване и взаимно признаване на одобрение за оборудване и части на моторни превозни средства и така предоставените номера се съобщават от Генералният секретар на Организацията на обединените нации на договарящите се страни по споразумението.[6] Тези филтри се състоят от


text: всички компоненти, включително лещата, които са предназначени да оцветят светлината.[7] Екранът за регулиране на лъча следва да е достатъчно широк, за да може да се извърши проверка на "границата", в обхват от най-малко 5° от правата vv.[8] Ако в случай, че при даден фар, който е предназначен да отговаря на изискванията на настоящото правило, по отношение единствено на преминаващия лъч, оста на фокуса съществено се отклонява от общата посока на лъча, страничното центриране се регулира по начина, който най-добре отговаря на изискванията за осветеност при точки 75 и 50.[9] Фарът, предназначен да излъчва такъв преминаващ лъч, може да включва в състава си водещ лъч, за който не са определени конкретни спецификации.[10] Ограничението за несъответствие на регулирането с 1° надясно или наляво не е несъвместимо с вертикалното несъответствие на регулирането. Последното е единствено ограничено от изискванията на параграф 6.5.[11] Виж приложение 2 относно специални фарове за селскостопански и горски трактори и други бавни превозни средства.[12] Това изискване е предмет на препоръка за целите на администрациите.--------------------------------------------------ПРИЛОЖЕНИЕ 1Комуникация относно одобряване или разширяване обхвата на действие или съобщения[максимален формат: A4 (210 × 297 mm)]+++++ TIFF +++++издадена от [1]: Име на администрацията:.........относно [2]: ИЗДАВАНЕ НА ОДОБРЕНИЕРАЗШИРЯВАНЕ ОБХВАТА НА ДЕЙСТВИЕТО НА ОДОБРЕНИЕТООТКАЗ ЗА ИЗДАВАНЕ НА ОДОБРЕНИЕОТНЕМАНЕ НА ОДОБРЕНИЕТОКАТЕГОРИЧНО ПРЕКРАТЯВАНЕ НА ПРОИЗВОДСТВОТОза тип фар. ...съгласно Правило 1No на одобрение. ... No на разширение на обхвата на действие...1. Търговско наименование или марка на устройството:...2. Име на производителя на типа устройство:...3. Име и адрес на производителя:...4. Ако е приложимо, име и адрес на представителя на производителя:...5. Предоставено за одобрение на:...6. Техническа служба, отговаряща за провеждане на изпитването за одобрение:...7. Дата на издаване на настоящия доклад:...8. Номер на настоящия доклад:...9. Кратко описание:...+++++ TIFF +++++Категория, съгласно описанието на съответното обозначение [3]:...Номер и категория на лампата, или лампите, с нажежаема жичка:...Цвят на излъчваната светлина: бяла/селективно жълта [2]:...10. Местоположение на знака за одобрение:...11. Причина(и) за разширяване обхвата на действието (ако има такива):...12. Одобрението е издадено/разширено/отказано/отнето [2]:...13. Място:...14. Дата:...15. Подпис:...16. Списъкът на документите, депозиран в административната служба, издала одобрението, се прилага към настоящото уведомление, и може да бъде получено при поискване.[1] Отличителен номер на държавата, издала/разширила обхвата/отказала/оттеглила одобрението (виж разпоредби за одобряване в правилото).[2] Ненужното се зачертава.[3] Отбележете съответната маркировка, избрана от списъка долу:--------------------------------------------------ПРИЛОЖЕНИЕ 2Специални фарове за селскостопански и горски трактори и други бавнодвижещи се превозни средстваРазпоредбите на настоящото правило се прилагат също за одобряването на специални фарове за селскостопански или горски трактори и други бавнодвижещи се превозни средства, като тези фарове са предназначени да осигуряват както водещ, така и преминаващ лъч, с диаметър D, по-малък от 160 mm [1], със следните модификации:а) Минималните изисквания за осветеност, определени в параграф 6.3, се намаляват с коефициент/,като са предмет на следните абсолютно ниски граници:- 3 лукса при всяка от точките 75R или точка 75L;- 5 лукса при всяка от точките 50R или точка 50L;- 1.5 лукса в зона IV;б) Вместо символа "CR", определен в параграф 4.2.2.5 от настоящото правило, фарът се отбелязва с буквата "M" в обърнат триъгълник.в) В съобщението за одобрение, точка 9 на приложение 1 се чете:"Единствено за бавнодвижещи се превозни средства."[1] Ако видимата


text: повърхност на площта, отразена от отражателя, не е кръгла, диаметърът е диаметър на кръг със същата площ, като на видимата полезна повърхност, проектирана от отражателя.--------------------------------------------------ПРИЛОЖЕНИЕ 3Минимални изисквания за съответствие на процедурите за контролиране на производството1. ОБЩО1.1. Изискванията за съответствие се приемат, че са задоволителни от техническа и геометрична гледна точка, ако разликите не надвишават неизбежните производствени отклонения в рамките на изискванията на настоящото правило.1.2. По отношение на фотометричното представяне, съответствието на масово произвежданите фарове не се оспорва, когато, при изпитването на фотометричното представяне на всеки произволно избран фар, оборудван със стандартна лампа с нажежаема жичка:1.2.1. никоя измерена стойност не се отклонява неблагоприятно с повече от 20 процента от стойностите, указани в настоящото правило. За стойностите B 50 L (или R) и зона III, максималното неблагоприятно отклонение, може да бъде съответно:B 50 L (или R) 0.2 lx еквивалент на 20 процента0.3 lx еквивалент на 30 процентаЗона III: 0.3 lx еквивалент на 20 процента0.45 lx еквивалент на 30 процента1.2.2. или, ако1.2.2.1. стойностите, указани в настоящото правило за преминаващия лъч, се достигат при точка "HV" (с допуск от ± 0.2 lx) и свързаното с това насочване, най-малко една точка за всяка зона, разграничена върху измервателния екран (на 25 m) с кръг от 15 сm в радиуса около точки B 50 L (или R) [1] (с допуск от ± 0.1 lx), 75 R (или L), 25 R, 25 L, и в цялата област на зона IV, която не е повече от 22.5 см над линията 25 R и 25 L;1.2.2.2. и, ако за водещия лъч, когато "HV" е разположена в рамките на изолукс 0.75 Emax, за фотометричните стойности, се съблюдава допуск от + 20 процента за максималните стойности и -20 процента за минималните стойности при всяка точка на измерване, определена в параграф 6.6 от настоящото правило;1.2.3. ако резултатите от описаните по-горе изпитвания не отговарят на изискванията, изравняването на фара може да се промени, при условие че оста на лъча не бъде изместена странично с повече от 1° на дясно или на ляво [2];1.2.4. ако резултатите от описаните по-горе изпитвания не отговарят на изискванията, изпитванията върху фаровете се повтарят, като се използва друга стандартна лампа с нажежаема жичка.1.3. Прилага се следната процедура, за да се провери изменението във вертикалното положение на линията на границата под влияние на топлината:Един от мострените фарове се изпитва съгласно процедурата, описана в параграф 2.1 от приложение 4, след като е бил подложен три последователни пъти на цикъла, описан в параграф 2.2.2 от приложение 4.Фарът се счита за приемлив, ако Δr не превишава 1.5 mrad.Ако тази стойност превишава 1.5 mrad, но не е повече от 2.0 mrad, втори фар се подлага на изпитването, след което средната от отчетените абсолютни стойности на двете мостри не трябва да превиши 15 mrad.1.4. Съблюдават се характеристиките за цветовата.Фотометричното представяне на фара, излъчващ селективна жълта светлина, са стойностите, които се съдържат в настоящото правило, умножени по 0.84.2. МИНИМАЛНИ ИЗИСКВАНИЯ ЗА ПРОВЕРЯВАНЕ СПАЗВАНЕТО НА СЪОТВЕТСТВИЕТО ОТ ПРОИЗВОДИТЕЛЯЗа всеки тип фар, притежателят на маркировка за одобрение провежда най-малко следните изпитвания, на подходящи интервали. Изпитванията се провеждат съгласно разпоредбите


text: на настоящото правилоАко някоя мостра покаже несъответствие по отношение на типа на въпросното изпитване, се вземат допълнителни мостри, които се изпитват. Производителят предприема мерки да осигури съответствието на въпросното производство.2.1. Естество на провеждане на изпитваниятаИзпитванията за съответствие по настоящото правило покриват фотометричните характеристики и проверка на промяната във вертикалната позиция на линията на границата под влиянието на топлината.2.2. Методи, използвани при изпитванията2.2.1. Изпитванията обикновено се провеждат в съответствие с методите, определени в настоящото правило.2.2.2. При всяко изпитване за съответствие, провеждано от производителя, могат да се използват еквивалентни методи със съгласието на компетентния орган, отговорен за изпитванията за одобрение. Производителят е отговорен за доказване, че прилаганите методи са равностойни на тези, определени в настоящото правило.2.2.3. Прилагането на параграфи 2.2.1 и 2.2.2 изисква изпитвателният апарат да се калибрира редовно и да има корелация с измерванията, направени от компетентния орган.2.2.4. При всички случаи, еталонните методи са тези, които са указани в настоящото правило, особено за целите на административната проверка и вземането на мостри.2.3. Начин на вземане на мостритеМострите на фаровете се избират произволно от продукцията на еднородна партида. Еднородна партида означава комплект от фарове от еднакъв тип, определен според производствените методи на производителя.Оценката, по принцип, покрива серийното производство от отделни заводи. Производителят, обаче, може да групира заедно документите за еднакъв тип от няколко заводи, при условие че те работят по еднаква система и управление на качеството.2.4. Измерени и отчетени фотометрични характеристикиВзетият за мостра фар се подлага на фотометрични измервания при точките, предвидени в правилото, като отчитането е ограничено до точки Emax, "HV" [3], HL, HR [4] в случая на водещ лъч и до точки B 50 L (или R), "HV", 75 R (или L) и 25 L (или R) в случая на преминаващ лъч (виж фигурата в приложение 6).2.5. Критерии за приемливостПроизводителят е отговорен за осъществяването на статистическо изследване на резултатите от изпитването и за определяне, в съгласие с компетентния орган, на критериите, които обуславят приемливостта на неговите продукти, за да се постигнат спецификациите, определени за проверяване съответствието на продуктите в параграф 9.1 на настоящото правило.Критериите, обуславящи приемливостта, са такива, че при доверителен праг от 95 процента, минималната вероятност да се премине успешно проверката на място, в съответствие с приложение 8 (при първата мостра), е 0.95.[1] Буквите в скоби се отнасят до фарове, предназначени за ляво движение.[2] Ограничението за несъответствие на регулирането с 1° надясно или наляво не е несъвместимо с вертикалното несъответствие на регулирането. Последното е ограничено единствено от изискванията на параграф 6.5.[3] Когато водещият лъч е реципрочно вграден в преминаващия лъч, точката НV, в случай на водещия лъч, представлява същата точка за вземане на измерването, като тази на преминаващия лъч.[4] HL и HR: точки по правата hh на разстояние от 1125 m съответно в ляво и дясно от точка НV.--------------------------------------------------ПРИЛОЖЕНИЕ 4Изпитвания за устойчивост на фотометричното представяне на фаровете по време на работаСлед измерването на фотометричните стойности, съгласно указанията на настоящото правило, в точките за Emax за водещия лъч и "HV", 50 R, B 50 L за преминаващия лъч (или "HV", 50 L, B 50 R за фаровете, предназначени за ляво движение),


text: се изпробва мостра на фар комплекта за устойчивост на фотометричното представяне по време на работа. "Фар комплектът" се подразбира да означава самият цялостен фар, включително тези прилежащи части и лампи към корпуса, които биха нарушили разсейването на топлината му.1. ИЗПИТВАНЕ ЗА УСТОЙЧИВОСТ НА ФОТОМЕТРИЧНОТО ПРЕДСТАВЯНЕИзпитванията се провеждат при суха и спокойна атмосфера при температура на околната среда от 23 °C ± 5 °C, като фар комплектът е качен върху основа, която отговаря на правилното му инсталиране върху превозното средство.1.1. Изпитване на чист фарФарът се оставя да работи 12 часа, както е описано в точка 1.1.1 и се проверява, както е указано в точка 1.1.2.1.1.1. Процедура за провеждане на изпитването1.1.1.1. Фарът се оставя да работи за период, съгласно определеното време, така че:а) в случай, когато само една осветителна функция (водещ или преминаващ лъч) ще се одобрява, съответната нажежаема жичка свети в продължение на указаното време [1],б) в случай на реципрочно вградени преминаваща лампа и водеща лампа (лампа с двойна нажежаема жичка):Ако кандидатът заяви, че фарът ще бъде използван с включена единична нажежаема жичка [2] наведнъж, изпитването се провежда в съответствие с настоящото разпореждане, като последователно се активира всяка посочена функция за половината от указаното в параграф 1.1 време [3];Във всички други случаи [3] [2], фарът се подлага на следния цикъл до достигане на посоченото време:15 минути преминаващият лъч свети;5 минути всички нажежаеми жички светят.в) при обединени осветителни функции, всички отделни функции светят едновременно за времето, определено за отделните осветителни функции,г) като също така се взема предвид използването на реципрочно вградените осветителни функции,д) съгласно спецификациите на производителя.1.1.1.2. Напрежение за провеждане на изпитванетоНапрежението се регулира така че да осигурява волтаж с 15 % повече от номиналната мощност, указана в Правилото за лампи с нажежаема жичка (Правило 37), при номинално напрежение от 6 V или 12 V, и 26 % повече от номиналната мощност, указана за лампи с нажежаема жичка от 24 V. Във всички случаи, прилаганата мощност отговаря на съответните стойности за номиналната мощност на 12 V-ви лампа с нажежаема жичка, освен ако кандидатът за одобрение определи, че фарът може да се използва при друга мощност. В последния случай, изпитването се провежда с лампа с нажежаема жичка, чиято мощност е най-високата, която може да се използва.1.1.2. Резултати от проведените изпитвания1.1.2.1. Визуална проверкаСлед като фарът се стабилизира към температурата на околната среда, лещата на фара и външната леща, ако има такава, се почистват с чист, влажен памучен плат. След това се проверяват визуално; не трябва да се забелязва никакво изкривяване, деформация, пропукване или промяна в цвета на която и да е леща на фара или външната леща.1.1.2.2. Провеждане на фотометрично изпитванеЗа да отговаря на изискванията на настоящото правило, фотометричните стойности се проверяват по следните точки:Преминаващ лъч:50 R - B 50 L - "HV" за фарове, предназначени за дясно движение50 L - B 50 R - "HV" за фарове, предназначени за ляво движениеВодещ лъч:Точка на EmaxМоже да се извърши ново насочване, за да се компенсира някоя деформация в основата на фара в резултат от топлината (измененията в положението на линията на границата е предмет на